P. Hrušovský, predseda NR SR: (2003-05-20):
Otváram rozpravu. Chcem informovať, že sa písomne prihlásili dvaja páni poslanci, za poslanecký klub HZDS pán poslanec Blajsko a za poslanecký klub KSS Karol Fajnor. Nech sa páči, pán poslanec Blajsko. A. Blajsko, poslanec: Vážený pán predseda, poslankyne, poslanci, pán minister, viem, že možno znova budem  nazvaný demagógom, dovoľte mi, aby som vyjadril stanovisko za klub Hnutia za demokratické Slovensko. Vláda Slovenskej republiky navrhla, aby v skrátenom legislatívnom  konaní bol schválený návrh zákona o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia. Ako dôvod na schválenie návrhu zákona sa uvádza skutočnosť, aby nedošlo k ohrozeniu základných ľudských práv, no ja som presvedčený, niekoľko rokov k nemu aj dochádza. Konštatuje sa, že vzhľadom na splnenie podmienky zvýšenia priemernej mzdy aspoň o 5 % zvýšenie dôchodkov by sa malo viazať k 1. júlu 2003. Odporúčame podporiť schválenie návrhu zákona o zvýšení dôchodkov v roku 2003 v skrátenom legislatívnom konaní. Treba však presadzovať vyššie percento zvýšenia dôchodkov, ako je vládou navrhovaných 5 %. Treba vychádzať z toho, že dôchodcovia patria do sociálne zraniteľnejšej skupiny obyvateľstva. Dokumentuje to aj skutočnosť, že vzhľadom na úroveň dôchodkov a rast životných nákladov dôchodcovia v období od roku 1989 tu reálne stratili 22 % až 23 %. Prepad reálnej hodnoty dôchodkov by sa mal zmierniť. V prospech vyššieho percenta valorizácie dôchodcov vyznieva aj skutočnosť, že zo zdrojov Sociálnej poisťovne by teda bolo možné v roku 2003 zabezpečiť zvýšenie dôchodkov. V zmysle uvedeného odporúčame presadzovať zvýšenie dôchodkov v roku 2003 podľa nášho názoru minimálne o hodnotu 10 % s účinnosťou od 1. júla 2003. Na to, aby som si urobil analýzu, tak som vstúpil do materiálov, myslím, že už, vážené poslankyne, poslanci, ich máme všetci, do účtovnej uzávierky Sociálnej poisťovne. Prostriedky základného fondu nemocenského poistenia boli čerpané vo výške 90,71 % rozpočtu. Od roku 2002 majú dávky nemocenského poistenia klesajúcu tendenciu, čo súvisí najmä s maximálnou hranicou čistej dennej mzdy pre rozpočet dávok, naposledy bola upravená táto hodnota na výšku 350 korún (1. 6. 1998), ale aj s vývojom priemerného percenta pracovnej neschopnosti, na čo vplýva aj sociálna situácia, nezamestnanosť, zdravotný stav obyvateľstva a podobne. V roku 2002 boli všetky druhy dávok nemocenského poistenia nižšie ako v rokoch 2000, 2001. Prostriedky na systémové dávky dôchodkového zabezpečenia boli čerpané vo výške 99,99 %. Zvýšenie dôchodkov v roku 2002 si vyžiadalo čiastku 1,938 mld. korún. Priemerné zvýšenie na 1 dôchodok predstavovalo 226 Sk. Na základe predloženého materiálu možno konštatovať, že hospodárenie Sociálnej poisťovne prebehlo v rámcoch rozpočtu s miernym prekročením príjmov z poistného i prevodom zostatkov fondov z minulých rokov, čo umožnilo realizovať výdavky fondov, pokryť deficit v základnom fonde dôchodkového zabezpečenia. Prevodmi zo základného fondu nemocenského poistenia a rezervného fondu sa vykázal celkove aktívny bilančný rozdiel v hospodárení Sociálnej poisťovne v súčasnosti 5,5  mld. Sk. Možno konštatovať, že výsledky hospodárenia najmä z hľadiska bilančných rozdielov v jednotlivých fondoch vytvoria vcelku priaznivé predpoklady aj na plnenie úloh fondov, ako aj na zabezpečenie realizácie úpravy dôchodkov  v roku 2003. Ako to už naznačujú aj vyjadrenia teda Sociálnej poisťovne v roku 2003, priaznivejší výber poistného v relácii rozpočtu pokračuje aj v roku 2003. Táto tendencia by mohla ovplyvniť aj variant zvýšenia dôchodkov v roku 2003 a časovú účinnosť valorizácie. Fond dôchodkového zabezpečenia je z hľadiska príjmov bežného roka deficitný už dlhšie obdobie a do krytia deficitu sa každodenne zapájali prostriedky z fondu nemocenského poistenia a rezervného  fondu. S takýmto riešením vo vzťahu k fondu dôchodkového zabezpečenia treba reálne počítať teda aj v tomto roku 2003. Chýbajúce prostriedky vo fonde dôchodkového zabezpečenia by nemali byť motívom na znižovanie miery valorizácie dôchodkov. Finančné  zabezpečenie krytia zvýšenia dôchodkov z roku 2003 v rozpočte Sociálnej poisťovne na rok 2004 bude musieť byť posúdené najmä z hľadiska pripravovaného schválenia dôchodkovej reformy od 1. 1. 2004. Chcel by som na záver povedať. Hnutie za demokratické Slovensko bude navrhovať jednoznačne zvýšenie dôchodku v minimálnej hodnote 10 %. Chcem poukázať na svoje vlastné hľadisko. Pri referende práve táto skupina obyvateľstva z hľadiska svojich životných skúseností prejavila zodpovednosť aj k tejto republike. A ja si myslím, vážené poslankyne a poslanci, že je našou povinnosťou z hľadiska reálnych prepadov k životným nákladom vyjsť v ústrety našej požiadavke. Ďakujem vám za pozornosť. (Potlesk.)